P6_TA(2007)0204

Споразумения за икономическо партньорство

Резолюция на Европейския парламент от 23 май 2007 г. относно споразуменията за икономическо партньорство (2005/2246(INI))

Европейският парламент,

- като взе предвид резолюциите си от 13 декември 2001 г. относно срещата на СТО в Катар [1], от 25 септември 2003 г. относно Петата министерска конференция на СТО в Канкун [2], от 12 май 2005 г. относно оценката на кръга от преговори в Доха след решението на Генералния съвет на СТО от 1 август 2004 г. [3], от 6 юли 2005 г. относно общия призив за действие: "Да оставим бедността в историят" [4], от 1 декември 2005 г. относно подготовката на Шестата министерска конференция на СТО в Хонконг [5], от 23 март 2006 г. относно въздействието на споразуменията за икономическо партньорство (СИП) върху развитието [6], от 4 април 2006 г. относно оценката на кръга от преговори в Доха след Министерската конференция на СТО в Хонконг [7], от 1 юни 2006 г. относно търговията и бедността: разработване на търговски политики за максимално повишаване на приноса на търговията за намаляване на бедността [8] и от 7 септември 2006 г, относно спирането на преговорите по Програмата за развитие от Доха [9] (ПРД),

- като взе предвид резолюцията на Съвместната парламентарна асамблея на държавите от АКТБ и ЕС от 23 ноември 2006 г., приета в Барбадос относно прегледа на преговорите относно споразуменията за икономическо партньорство (СИП),

- като взе предвид Декларацията от Кейптаун, приета единодушно на 21 март 2002 г. от Съвместната парламентарна асамблея на държавите от АКТБ и ЕС, в която се отправя призив за установяване на показатели на развитието, с помощта на които да се оценяват провеждането и резултатите от търговските преговори между АКТБ и ЕС,

- като взе предвид декларацията от годишната сесия през 2006 г. на Парламентарната конференция на СТО, приета на 2 декември 2006 г. в Женева,

- като взе предвид позицията си от 9 март 2005 г. относно предложението за регламент на Съвета за прилагане на схема на общи тарифни преференции [10],

- като взе предвид Регламент (ЕО) № 980/2005 на Съвета от 27 юни 2005 г. за прилагане на схема на общи тарифни преференции [11],

- като взе предвид споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (споразумението от Котону),

- като взе предвид заключенията на Съвета по общи въпроси и външни отношения от 10 и 11 април 2006 г. и 16 и 17 октомври 2006 г., и заключенията на Европейския съвет от 15 и 16 юни 2006 г.,

- като взе предвид съвместната декларация на Съвета и представителите на правителствата на държавите-членки, заседаващи в рамките на Съвета, Европейския парламент и Комисията относно политиката на Европейския съюз за развитие, озаглавена "Европейският консенсус" (Европейският консенсус за развитие), подписана на 20 декември 2005 г. [12],

- като взе предвид работния документ на Комисията, озаглавен "Търговски аспекти и аспекти на развитието на преговорите относно СИП" (SEC(2005)1459),

- като взе предвид Общото споразумение за митата и търговията (ГАТТ), в частност член XXIV от него,

- като взе предвид министерската декларация от четвъртата сесия на министерската конференция на СТО, приета на 14 ноември 2001 г. в Доха,

- като взе предвид решението, прието от Генералния съвет на СТО на 1 август 2004 г.,

- като взе предвид министерската декларация от шестата сесия на министерската конференция на СТО, приета на 18 декември 2005 г. в Хонконг,

- като взе предвид доклада и препоръките на специалната работна група относно помощите за търговия, приета от Генералния съвет на СТО на 10 октомври 2006 г.,

- като взе предвид доклада "Съдърланд" относно бъдещето на СТО,

- като взе предвид Декларацията на ООН за хилядолетието от 8 септември 2000 г., в която целите за развитие на хилядолетието се определят като критерии, установени колективно от международната общност за премахване на бедността,

- като взе предвид резултатите от световната среща на високо равнище в рамките на ООН през 2005 г.,

- като взе предвид доклада на специалната работна група на ООН за проекта за хилядолетието, ръководена от професор Джефри Сакс, озаглавен "Инвестиране в развитието: практически план за постигане целите на хилядолетието за развитие",

- като взе предвид съобщението от Гленийгълс, публикувано на 8 юли 2005 г. от Групата на осемте в Гленийгълс,

- като взе предвид доклада на Конференцията на ООН за търговия и развитие (УНКТАД) — "Най-слабо развитите страни през 2006 г.: развиване на производствените капацитети",

- като взе предвид икономическия доклад за Африка от 2004 г., озаглавен "Разкриване на търговския потенциал на Африка", изготвен от Икономическата комисия на ООН за Африка,

- като взе предвид насоките за държавите от АКТБ за преговорите относно споразуменията за икономическо партньорство, приети от Съвета на министрите на държавите от АКТБ на 27 юни 2002 г. в Пунта Кана (Доминиканска република), и решението относно договарянето на СИП и участието в международната търговия, прието по време на третата среща на високо равнище на държавните и правителствени ръководители на държавите от АКТБ, проведена на 19 юли 2002 г. в Нади (Фиджи),

- като взе предвид декларацията от четвъртата среща на високо равнище на държавните и правителствени ръководители на държавите от АКТБ, проведена на 23 и 24 юни 2004 г. в Мапуто, Мозамбик по повод на измерението, свързано с икономическото развитие,

- като взе предвид декларацията на 81-та сесия на Съвета на министрите на държавите от АКТБ, състояла се в Брюксел на 21 и 22 юни 2005 г.,

- като взе предвид Решение № 2/LXXXIII/06 на 83-ата сесия на Съвета на министрите на държавите от АКТБ, състояла се в Порт Морсби (Папуа Нова Гвинея) от 28 до 31 май 2006 г.,

- като взе предвид декларацията от петата среща на високо равнище на държавните и правителствени ръководители на държавите от АКТБ, проведена в Хартум (Судан) на 8 декември 2006 г.,

- като взе предвид член 45 от своя правилник,

- като взе предвид доклада на Комисията по международна търговия (A6-0084/2007),

А. като има предвид, че съществуващите търговски отношения с държавите от АКТБ, които им осигуряват преференциален достъп до пазарите на Европейския съюз на нереципрочна основа, не съответстват на правилата на Световната търговска организация (СТО);

Б. като има предвид, че в Споразумението от Котонуе посочено съгласието на страните да се сключат нови споразумения в съответствие с правилата на СТО, като все повече се премахват пречките за търговия между тях и се засилва сътрудничеството във всички области, свързани с търговията и развитието;

В. като има предвид, че преговорите в шестте региона не напредват с еднакъв темп, което буди загриженост, че те няма да приключат във всички региони преди края на 2007 г.;

Г. като има предвид, че съществува широко разпространено безпокойство, че преговорите не са напреднали толкова, колкото би трябвало на този етап според графика на преговорите;

Д. като има предвид, че една от главните причини за забавянето е неспособността на двете страни да представят и отговарят своевременно на предложения;

Е. като има предвид, че друг официален отказ от правилата на СТО би имал висока политическа цена и трудно би могъл да се постигне;

Ж. като има предвид, че в много държави от АКТБ степента на информация и участие в процеса на преговори относно СИП на национално равнище е обезпокоително ниска;

З. като има предвид, че липсата на напредък в преговорите по ПРД в рамките на СТО създава допълнителни затруднения за преговорите относно СИП;

И. като има предвид, че и двете страни са съгласни относно централното място, което заема "измерението, свързано с развитието" по отношение на СИП, но преговарящите все още не са достигнали до общо определение на понятието;

Й. като има предвид, че е належащо СИП да допринасят за устойчивото социално и икономическо развитие и намаляването на бедността в държавите от АКТБ;

K. като има предвид, че в един все по-глобализиращ се свят ерозията на преференциите e неизбежна;

Л. като има предвид, че инициативата"Всичко, освен оръжия" все още не е довела до значително увеличаване на износа от най-слабо развитите страни за ЕС; като има предвид, че това означава, че само либерализирането на тарифи и квоти не повишава конкурентоспособността на бедните страни;

M. като има предвид, че увеличената реципрочност между ЕС и държавите от АКТБ би следвало да повиши конкурентоспособността на държавите от АКТБ, но вероятно ще навреди на неконкурентоспособните индустрии, на селскостопанския сектор, който почти не е модернизиран, нито диверсифициран, и на крехките икономики;

Н. като има предвид, че конфигурациите на СИП не винаги съответстват на съществуващите договорености за регионална икономическа интеграция, с което противоречат на приоритетната цел за укрепване на регионалната интеграция в страните от АКТБ;

O. като има предвид, че селското стопанство е двигателят на развитието за повечето държави от АКТБ, и за да бъдат СИП инструменти за развитие, те трябва да се справят с предизвикателствата, пред които е изправено селското стопанство в държавите от АКТБ;

П. като има предвид, че създаването на истински регионален пазар представлява съществена основа за успеха при прилагането на СИП; има предвид, че истинската регионална интеграция представлява важна основа за социалното и икономическото развитие на държавите от АКТБ, както е посочено в Споразумението от Котону;

Р. като има предвид, че предвиденото в СИП увеличаване на вътрешнорегионалната търговия се възпрепятства от слабите вътрешнорегионални инфраструктури и множество нетарифни пречки за търговия;

С. като има предвид, че неуспехът на регионални подготвителни работни групи да изпълнят своята функция затрудни преговорите и повдигна въпроси относно ефективността на свързаните със СИП механизми за наблюдение в бъдеще;

Т. като има предвид, че липсата на данни при извършването на анализ на икономиките на държавите от АКТБ много затрудни извършването на пълни оценки на въздействието на СИП;

У. като има предвид, че усъвършенстваните търговски правила трябва да се съпровождат от по-голяма подкрепа за оказването на свързана с търговията помощ;

Ф. като има предвид, че инициативата "Помощи за търговията" има за цел да подпомага капацитетите на развиващите се страни, за да бъдат в състояние да се възползват от новите търговски възможности;

Х. като има предвид, че трябва да се намери решение на въпроса за разходите за преструктуриране, свързани с подготовката и осъществяването на необходимата либерализация като част от СИП;

Ц. като има предвид, че съгласно член 37, параграф 4 от Споразумението от Котону се изисква официално и подробно преразглеждане на планираните споразумения за всички страни, за да се гарантира, че не е необходимо повече време за подготовка или преговори; като има предвид, че това преразглеждане трябва да доведе до критична оценка на текущите преговори относно СИП;

1. Счита, че споразуменията за икономическо партньорство трябва да бъдат определени като инструменти за развитие, и че те трябва да допринесат за повишаване на икономическия растеж, регионалната интеграция и намаляване на бедността;

2. Отново потвърждава становището си, че ако са подходящо изготвени, СИП представляват възможност за обновяване и съживяване на търговските отношения между държавите от АКТБ и ЕС, за насърчаване на икономическата диверсификация на държавите от АКТБ и на регионалната интеграция, и за намаляване на бедността в държавите от АКТБ;

3. Призовава Комисията и държавите-членки да осигурят съгласуваност на политиките за развитие; подчертава, че Европейският консенсус за развитие (Декларация относно политиката за развитие, DPS), и по-специално параграф 36, съдържа насоки за преговарящите относно СИП; в това отношение настоятелно призовава Комисията да се придържа към принципите на асиметричност и гъвкавост;

4. Признава, че е важно държавите от АКТБ и ЕС да поемат пълна отговорност необходима за гарантиране на правото на страните от АКТБ на развитие и благополучие; настоятелно призовава правителствата на АКТБ да прилагат правилата за добро управление, като разчитат, наред с другото, на техническата помощ, предоставена по инструмента "Помощи за търговията";

5. Припомня, че в края на преговорите по СИП нито една държава от АКТБ не следва, по отношение на търговските си отношения, да се намира в по-неблагоприятно положение след 2007 г., отколкото при сегашните условия;

6. Изразява загриженост от бавния темп на преговорите и от последващата от това липсата на осезаем напредък, като много критични въпроси все още предстои да се обсъждат и съгласуват;

7. Настоятелно призовава преговарящите да не работят под прекомерен натиск или прибързано по толкова сложни и изключително важни преговори; настоятелно призовава Комисията да прояви повече гъвкавост по отношение на тревогите на държавите от АКТБ;

8. Призовава Комисията да не упражнява ненужен натиск и, в случай че преговорите не приключат до 1 януари 2008 г., да положи усилия на равнище на СТО да гарантира, че ще се избегне прекъсване на съществуващия износ от държавите от АКТБ за ЕС до окончателното уреждане на въпроса;

9. Призовава за повече прозрачност по отношение на напредъка и същността на преговорите; призовава всички страни да гарантират извършването на допитване във връзка с преговорите относно СИП до парламентарни представители и други заинтересовани страни от държавите от АКТБ и ЕС, за да постигне подходящо прилагане на СИП;

10. Призовава Комисията да направи всичко възможно за приключване на преговорите по ПРД и да гарантира, че споразуменията за либерализация насърчават развитието в бедните страни;

11. Изразява убеждението си, че СИП следва да допълват евентуалното споразумение относно ПРД, а не да представляват негова алтернатива, и че сключването на СИП в полза на развитието би могло да съставлява първа стъпка към постигането на едно съсредоточено върху развитието многостранно споразумение;

12. Признава, че преференциалният пазарен достъп не се оказа инструмент, достатъчен сам по себе си да доведе до развитие на държавите от АКТБ, и поддържа становището, че за да се постигне тази цел е необходимо да се предприемат допълнителни мерки за повишаване на тяхната конкурентоспособност;

13. Призовава за пълен безмитен и неоснован на квоти пазарен достъп за държавите от АКТБ, както и за опростени, либерализирани и по-гъвкави правила за произход в СИП, в сравнение с предвиденото в инициативата "Всичко освен оръжия", като се вземат предвид различията в равнището на индустриално развитие на държавите от ЕС и АКТБ, както и между самите държави от АКТБ;

14. Призовава за постепенен и гъвкав темп, график и обхват на либерализация, с цел подобряване на регионалната интеграция и конкурентоспособност на държавите от АКТБ и гарантиране на даването на предимство на целите за развитие, като например избягването на неблагоприятните социални последици, особено по отношение на жените;

15. Изисква в преговорите по Споразумения за икономическо партньорство в пълна степен да бъде отчетено специалното положение на отвъдморските региони и територии на държавите-членки от Европейския съюз, по-специално на най-отдалечените региони, посочени в член 299, параграф 2 от Договора за ЕО;

16. Настоятелно призовава държавите от АКТБ да разрешат проблема с членството в припокриващи се регионални групи;

17. Призовава преговарящите да разработят стратегия за диверсификация, модернизация и повишаване на конкурентоспособността на държавите от АКТБ, особено в областта на селското стопанство, като по този начин се излиза извън пределите на пазарния достъп;

18. Признава, че действените защитни механизми, които да позволяват на регионите в АКТБ да реагират на притока на вносни стоки от ЕС, са от първостепенно значение, особено за селскостопанските продукти;

19. Призовава ЕС да насърчава честната търговия и други средства за подобряване на условията за малките и маргинализирани производители и бедните работници;

20. Напомня на преговарящите, че при усъвършенстване на стратегиите за селскостопанска конкурентоспособност в държавите от АКТБ следва да се обърне дължимото внимание на безопасността на храните;

21. Подчертава, че е от първостепенно значение да се гарантира, че държавите от АКТБ запазват правото да защитят някои чувствителни продукти;

22. Признава, че оценките на устойчивото въздействие (ОУВ) не са оказали съществено влияние върху преговорите и призовава Комисията да изясни и преразгледа връзката между ОУВ и преговорните позиции, за да се даде възможност на заинтересованите страни да изразят своето становище;

23. Призовава за създаването на подходящ и прозрачен механизъм за контрол с ясна роля и влияние както на регионално, така и на национално равнище, посредствомкойто да се следи въздействието на СИП чрез повишено участие на държавите от АКТБ и по-широки консултации със заинтересованите страни;

24. Призовава Съвета и Комисията да изяснят размера на финансирането на "измерението, свързано с развитието" на СИП, което ще се предостави извън средствата от 10-ия Европейски фонд за развитие (ЕФР);

25. Приветства заключението на Съвета по общи въпроси и външни отношения от 16 октомври 2006 г., че "съществен дял от ангажимента на Общността и държавите-членки за увеличаване на свързаната с търговията помощ до 2 милиарда евро до 2010 г. трябва да е посветен на държавите от АКТБ", въпреки че изразява съжаление, че не всички пари са "в допълнение към средствата от ЕФР", и настоятелно призовава Комисията и държавите-членки да изяснят точните условия на тези ангажименти, да гарантират, че тази помощ не е обусловена от изхода на преговорите за сключване на СИП и да положат усилия за значително увеличаване на размера на наличните помощи за търговия с нарастване на потребностите на държавите от АКТБ;

26. Одобрява поканата на Съвета къмКом исията и държавите-членки да подкрепят "като непосредствен приоритет изпълнението на свързаните със СИП ангажименти за реформа" и призовава преди приключване на преговорите за сключване на СИП да се поемат конкретни ангажименти, които да са подробно описани, количествено определени и конкретно свързани със СИП и които да се отнасят както за свързаната с търговията помощ, така и за свързаните със СИП разходи за преструктуриране;

27. Призовава подкрепата за СИП да се съгласува и обвързва с усъвършенстваната интегрирана рамка на многостранните помощи за търговия;

28. Настоява, че в съответствие с парижките принципи за ефективност на помощите, наред с другото, помощта трябва да се основава на потребностите, поради което призовава държавите от АКТБ да представят, при необходимост със съдействие от страна на ЕС, подробни предложения с разчети колко и какви допълнителни средства, свързани със СИП, са необходими, особено по отношение на: нормативните уредби, защитните мерки, търговските улеснения, подкрепата за спазване на международните санитарни и фитосанитарни норми (СФС) и нормите в областта на интелектуалната собственост (ИС), устройството на механизма за контрол на СИП;

29. Изисква от Комисията да предоставя, при поискване, допълнителна техническа помощ на държавите от АКТБ в рамките на търговски преговори;

30. Призовава Комисията да предоставя, при поискване, помощ на държавите от АКТБ, които решат да предприемат осъществяването на програми за фискална реформа;

31. Отбелязва ниската степен на данъчна събираемост в много държави от АКТБ и призовава за допълнителна подкрепа за извършване на данъчни реформи и за предприемане на мерки за предотвратяване на избягването на данъчно облагане като част от стратегия за свеждане до минимум на последиците от загубите на митнически постъпления; изразява също така загриженост за последиците от намаляващите митнически постъпления за бюджетите на страните от АКТБ, което може да предизвика съкращения на публичните разходи в редица основни сектори като образованието или здравеопазването; призовава ЕС да помогне за създаването на необходимите компенсационни механизми за предотвратяване на последици от този род;

32. Припомня, че държавите от АКТБ често са силно зависими от суровини и призовава ЕС да разработи по-ефективни инструменти в подкрепа на преструктурирането на производства и осъществяването на диверсификация, както и за развитието на преработвателни промишлени отрасли и малки и средни предприятия в държавите от АКТБ;

33. Разбира нежеланието на държавите от АКТБ да водят двустранни преговори по така наречените "сингапурски въпроси", които бяха изключени от многостранните преговори, и признава, че регионалните групи на държавите от АКТБ следва да преценяват ползите за развитието на всички евентуални споразумения по тези въпроси, припомня факта, че 77 бедни страни се противопоставиха на включването на преговорите по "сингапурските въпроси" в дневния ред от Доха за развитие;

34. Счита, че ако са поставени в подходяща рамка, споразуменията относно инвестиции, конкуренция и държавни поръчки, съпроводени от надеждна регулаторна среда, биха могли да допринесат за постигането на споделените цели за добро управление и прозрачност чрез създаване на среда, която следва да позволи по-голямо партньорство между частния и публичния сектор, особено при благоустройството на ключови инфраструктури;

35. Изразява разочарование, че досега не е използвана достатъчно предоставената от прегледа на споразуменията възможност за включване на парламентарни представители и други заинтересовани страни; счита, че приобщаването на ключови заинтересовани страни и представители на гражданското общество би добавило решаващо практическо и прагматично измерение на този процес;

36. Признава социалната и екологична отговорност на чуждестранните стопански субекти и инвеститори спрямо общностите и обществата, в които те инвестират; счита, че преките стопански и инвестиционни контакти следва да се насърчават и улесняват, за да се повишат максимално социалните и икономически изгоди от повишената либерализация;

37. Настоятелно приканва Комисията и държавите от АКТБ да използват прегледа на СИП като възможност открито да обсъдят пречките за приключване на преговорите и да представят подробни предложения за преодоляването им;

38. Припомня отправяните на много форуми искания на държавите от АКТБ за алтернативи на СИП, но отбелязва отсъствието на официални искания от страна на държавите от АКТБ съгласно член 37, параграф 6 от Споразумението от Котону;

39. Изисква от Комисията, в съответствие с член 37, параграф 6 от Споразумението от Котону, когато държави от АКТБ, на които не е признат статут на най-слабо развити държави, не са в състояние да сключат СИП, да проучи възможните начини за предлагане на тези държави на алтернативна рамка за търговия, която да е равностойна на тяхното съществуващо положение и да е в съответствие с правилата на СТО;

40. Изисква от Комисията да представи предложения за ориентирани към развитие алтернативи, които да предлагат нещо повече от обикновен пазарен достъп, както в случая на инициативата "Всичко, освен оръжия" и специалния механизъм за насърчаване на устойчиво развитие и добро управление (GSP+);

41. Призовава Комисията да популяризира социални стандарти и достойни условия на труд при търговските преговори за сключване на СИП;

42. Призовава Комисията да изясни неблагоприятните последици, от гледна точка на инициативата "Помощи за търговия" и свързаната със СИП подкрепа, за страните, които предпочетат да не подпишат СИП;

43. Призовава Комисията и Съвета да опростят и намалят бюрократичната тежест на изискванията на ЕФР и да подобрят обучението в държавите от АКТБ относно процедурите на ЕФР, с оглед максимално използване на съществуващите средства;

44. Припомня, че при двустранни преговори относно търговията с услуги трябва да се избягва оказването на натиск върху страните от АКТБ с цел да предложат либерализация на основните публични услуги, следва да се зачита правото на страните свободно да регулират публичните услуги и отправя искане до двете страни да признаят, че наличието на стабилни нормативни уредби е съществена част от всеки процес на либерализация;

45. Призовава ЕС да не включва в СИП разпоредби относно правата върху интелектуалната собственост, тъй като те съставляват допълнителна пречка за достъп до лекарства от крайна необходимост, и да използва системата на СИП за оказване на помощ на държавите от АКТБ да прилагат формите на гъвкавост, предвидени в Декларацията от Доха; посочва, че по силата на Декларацията от Доха от 2001 г. относно Споразумението за свързаните с търговията аспекти на правата върху интелектуална собственост и общественото здравеопазване, ЕС пое задължение да поставя общественото здраве над търговските си интереси;

46. Подчертава, че регионалният аспект на СИП има съществено значение за засилване не само на търговията между севера и юга, но и на търговията в рамките на самия юг; счита, че от европейска страна не е обърнато достатъчно внимание на този въпрос, и че постигането на правилна вътрешнорегионална интеграция може да се окаже по-важно от привеждането в действие на програма за междурегионална интеграция;

47. Призовава за създаване на система за разрешаване на споровете във връзка със СИП, която да е достатъчно проста и икономически ефективна, за да действа своевременно при неспазване на задължения на страните;

48. Призовава да се отправят подходящи предложения в отговор на тревогите на държавите от АКТБ относно "Начин на предлагане" IV съгласно Общото споразумение по търговията с услугите (ГАТС);

49. Препоръчва Комисията да следи за това, международната програма "Достойни условия на труд" и прилагането на основни стандарти за труд да станат постоянни елементи на търговски преговори и стратегически партньорства; призовава Комисията да следи за прилагането на член 50 от Споразумението от Котону, което съдържа специална разпоредба относно стандартите за търговия и труд и което потвърждава поетите от страните задължения по отношение на основните стандарти за труд;

50. Признава, че високите фитосанитарни и други здравни и екологични стандарти на Европейския съюз могат да възпрепятстват износа на държавите от АКТБ, особено селскостопански стоки, и призовава Комисията и държавите-членки да помогнат на държавите от АКТБ да разработят подходящи програми за своевременното постигане на тези стандарти;

51. Призовава Комисията да поеме инициативата и да мобилизира международна подкрепа за преразглеждане или изясняване на член ХХIV от Споразумението ГАТТ по отношение на споразуменията за свободна търговия (ССТ) между страни с различни равнища на развитие;

52. Призовава Комисията да извършва, по време на преговорите и след тяхното приключване, системен анализ на социалното въздействие на СИП върху най-застрашените групи, в т.ч. младите хора и жените в държавите от АКТБ;

53. Признава значението на парламентарния контрол, който допринася за доброто управление, отчетността и прозрачността;

54. Призовава за създаването на съвместна парламентарна комисия по търговия и развитие в рамките на всяко Споразумение за икономическо партньорство (СИП), която си сътрудничи със Съвместната парламентарна асамблея на държавите от АКТБ и ЕС, и чиято задача се състои в това, публично да контролира и преразглежда въздействието върху търговията и развитието на изпълнението на СИП, да създава механизми, които да гарантират отчетност и да реагира на свързани със СИП проблеми, както от регионална гледна точка, така и от гледна точка на всички държави от АКТБ;

55. Настоятелно призовава Комисията да провежда редовни консултации с националните парламенти на страните от АКТБ с цел улесняване на контрола им върху процеса и в допълнение — препоръчва редовни последващи действия от страна на съответната комисия на Съвместната парламентарна асамблея и от страна на парламентаристи от ЕС и от страните от АКТБ по време на пленарни заседания;

56. Възлага на своя председател да предаде настоящата резолюция на Съвета, Комисията, правителствата на държавите-членки и на държавите от АКТБ, Съвета на държавите от АКТБ и ЕС и Съвместната парламентарна асамблея на държавите от АКТБ.

[1] OВ C 177 E, 25.07.2002 г., стp. 290.

[2] OВ C 77 E, 26.03.2004 г., стp. 393.

[3] OВ C 92 E, 20.04.2006 г., стp. 397.

[4] OВ C 157 E, 06.07.2006 г., стp. 397.

[5] OВ C 285 E, 22.11.2006 г., стp. 126.

[6] OВ C 292 E, 1.12.2006 г., стp. 121.

[7] OВ C 293 E, 2.12.2006 г., стp. 155.

[8] ОВ C 298 E, 8.12.2006 г., стр. 261.

[9] ОВ C 305 E, 14.12.2006 г., стр. 244.

[10] OВ C 320 E, 15.12.2005 г., стp. 145.

[11] OВ L 169, 30.6.2005 г., стp. 1.

[12] OВ C 46, 24.2.2006 г., стp. 1.

--------------------------------------------------